4
1 Byeneme yo, pa kwè tout ✡lespri yo, men sonde yo pou wè si yo sòti nan Bondye, paske anpil fo pwofèt yo gen tan antre nan lemonn.
2 Konsa, nou rekonèt Lespri Bondye a: ✡chak lespri ki ✡konfese ke Jésus Kri te vini nan lachè a sòti nan Bondye: 3 Epi chak lespri ki ✡pa konfese Jésus, pa sòti nan Bondye. Li menm se lespri antikris la, sou sila ke nou te tande ki t ap vini an, epi ✡koulye a ki deja nan lemonn lan.
4 Ti moun yo, nou a Bondye, epi nou te ✡venk lespri sa ki fo a, paske pi gran an se Li ki nan nou an, pase ✡li ki nan lemonn nan. 5 ✡Yo sòti nan lemonn. Akoz sa yo pale tankou lemonn, epi lemonn koute yo.
6 Nou a Bondye: sila ki konnen Bondye a va koute nou. Sila ki pa a Bondye a p ap koute nou. Pa sa a nou konnen Lespri verite a ak Lespri a sa ki fo a.
7 Byeneme yo, kite nou ✡renmen youn ak lòt, paske lanmou ne de Bondye, epi konnen Bondye. 8 Sila ki pa gen lanmou, pa konnen Bondye, paske ✡Bondye se lanmou.
9 Se konsa lanmou Bondye te vin parèt nan nou; ke ✡Bondye te voye sèl Fis inik Li an nan lemonn pou nou ta kapab viv nan Li.
10 Men lanmou an; ✡pa ke nou te renmen Bondye, men ke Li te renmen nou, epi te voye Fis Li kon sakrifis pwopiyatwa (sèl sakrifis la ki te akseptab pou peche nou yo).
11 Byeneme yo, si Bondye te renmen nou, ✡nou osi dwe renmen youn ak lòt.
12 ✡Pèsòn pa janm wè Bondye nan okenn tan. Si nou gen lanmou youn pou lòt, Bondye rete nan nou, epi lanmou Li vin konplete nan nou.
13 ✡Se konsa nou konnen ke nou rete nan Li epi Li nan nou, paske Li te bay nou Lespri Li.
14 Konsa, nou gen tan wè epi fè temwen ke Papa a te ✡voye Fis la kòm Sovè lemonn an. 15 Nenpòt moun ki konfese ke Jésus se Fis Bondye a, Bondye rete nan li, epi li nan Bondye. 16 Epi ✡nou vin konnen epi gen tan kwè lanmou ke Bondye gen pou nou.
✡Bondye se lanmou, epi sila ki rete nan lanmou, rete nan Bondye epi Bondye rete nan li. 17 Se konsa, lanmou vin pafè avèk nou, pou nou kapab gen ✡konfyans nan ✡jou jijman an; akoz ke menm jan Li ye, nou menm tou se konsa nou ye nan lemonn sa.
18 Pa gen lakrent nan lanmou; men ✡lanmou pafè va mete lakrent deyò, paske lakrent lan gen pinisyon. Men sila ki fè lakrent, pa ka vin pafè nan lanmou.
19 ✡Nou renmen, paske premyèman Li te renmen nou.
20 Si yon moun di ke li renmen Bondye, men li ✡rayi frè l, li se yon mantè; paske yon moun ki pa renmen frè l ke li kapab wè, pa kapab renmen Bondye ke li pa janm wè. 21 ✡Kòmandman sa a nou gen de Li, ke sila ki renmen Bondye a, dwe renmen frè li a tou.
✡ 4:1 Jr 29:8 ✡ 4:2 I Kor 12:3 ✡ 4:2 I Jn 2:23 ✡ 4:3 I Jn 2:22 ✡ 4:3 II Tes 2:3-7 ✡ 4:4 I Jn 2:13 ✡ 4:4 Jn 12:31 ✡ 4:5 Jn 15:19 ✡ 4:7 I Jn 3:11 ✡ 4:8 Jn 4:7,16 ✡ 4:9 Jn 3:16 ✡ 4:10 Wo 5:8,10 ✡ 4:11 I Jn 4:7 ✡ 4:12 Jn 1:18 ✡ 4:13 Wo 8:9 ✡ 4:14 Jn 3:17 ✡ 4:16 Jn 6:69 ✡ 4:16 I Jn 4:7,8 ✡ 4:17 I Jn 2:28 ✡ 4:17 Mat 10:15 ✡ 4:18 Wo 8:15 ✡ 4:19 I Jn 4:10 ✡ 4:20 I Jn 2:9,11 ✡ 4:21 Lev 19:18